## Uredba o unutarnjem ustrojstvu Ministarstva rada i socijalne skrbi

### NN 70/2001 (3.8.2001.), Uredba o unutarnjem ustrojstvu Ministarstva rada i socijalne skrbi

# VLADA REPUBLIKE HRVATSKE

1196

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001, Vlada
Republike Hrvatske je na sjednici održanoj 26. srpnja 2001. donijela

## UREDBU

### o unutarnjem ustrojstvu Ministarstva rada i socijalne skrbi

I. OPĆE ODREDBE

Članak 1.

Ovom Uredbom određuje se unutarnje
ustrojstvo Ministarstva rada i socijalne skrbi (u daljem tekstu: Ministarstvo),
nazivi upravnih organizacija u sastavu Ministarstva i drugih ustrojstvenih
jedinica, te njihov djelokrug, način upravljanja, okvirni broj potrebnih
državnih službenika i namještenika, kao i druga pitanja od značenja za rad
Ministarstva.

Članak 2.

Unutarnje ustrojstvo i upravljanje
upravnim organizacijama u sastavu Ministarstva i drugim ustrojstvenim
jedinicama, kao i potreban broj državnih službenika i namještenika, uređuje se
na način da Ministarstvo može poslove iz svog djelokruga obavljati stručno i
djelotvorno.

II. UNUTARNJE USTROJSTVO

Članak 3.

Za obavljanje poslova iz djelokruga
Ministarstva ustrojavaju se sljedeće unutarnje ustrojstvene jedinice:

1. Kabinet ministra

2. Tajništvo

3. Odjel za međunarodnu suradnju

4. Uprava za rad i mirovinsko osiguranje

5. Uprava socijalne skrbi

6. Uprava zaštite žrtava i sudionika rata

7. Uprava za financijsko-gospodarske
poslove

8. Zavod za zaštitu na radu

Uz Kabinet ministra ustrojavaju se
samostalni izvršitelji za posebne službene potrebe Ministarstva.

III. DJELOKRUG UNUTARNJIH USTROJSTVENIH
JEDINICA

1. KABINET MINISTRA

Članak
4.

U
Kabinetu ministra obavljaju se:

-
administrativni i stručni poslovi za ministra i njegovog zamjenika;
protokolarni poslovi; poslovi u vezi odnosa sa sredstvima javnog priopćavanja;
poslovi u vezi predstavki i pritu‚bi građana; poslovi u vezi odnosa s Hrvatskim
saborom, Vladom i tijelima državne uprave, te s pravnim osobama koje imaju
javne ovlasti iz djelokruga Ministarstva; poslovi u vezi sa zaprimanjem i
rješavanjem pošte upućene ministru i njegovom zamjeniku; poslovi u vezi s
evidencijom i pohranom povjerljive pošte; te drugi poslovi u vezi sa
ostvarivanjem programa rada i djelovanja ministra i njegovog zamjenika.

Samostalni
izvršitelji obavljaju poslove u vezi s posebnim službenim potrebama
Ministarstva iz područja:

-
socijalne politike i mirovinskog osiguranja; politike za­pošljavanja;
informatizacije; izrade nacrta prijedloga zakona i prijedloga drugih propisa;
analitičkih i statističkih istraživanja stanja i kretanja pojava na području
rada i socijalne skrbi.

2. TAJNIŠTVO

Članak 5.

Tajništvo neposredno organizira i
koordinira rad ustrojstvenih jedinica ministarstva i upravnih organizacija u
sastavu Ministarstva, sudjeluje u izradi normativnih akata iz nadležnosti
Ministarstva, koordinira rad Ministarstva s drugim državnim tijelima, obavlja
kadrovske poslove, brine o stručnom osposobljavanju i usavršavanju državnih
službenika i namještenika u tijeku službe, nadzire rad državnih službenika i
namještenika, predlaže plan rada i izrađuje izvješća o ostvarivanju plana rada
Ministarstva, obavlja poslove informatizacije, te druge poslove iz svog
djelokruga.

U
Tajništvu se ustrojavaju:

2.1.
Odjel za pravne, kadrovske i opće poslove

2.2.
Odjel za informatizaciju

2.1. Odjel za pravne, kadrovske i opće
poslove

Članak
6.

U
Odjelu za pravne, kadrovske i opće poslove obavljaju se poslovi:

-
usklađivanja rada na izradi i izrada nacrta prijedloga zakona i prijedloga
drugih propisa;

-
usklađivanje rada na izradi podzakonskih akata iz djelokruga Ministarstva i
ministra;

-
brige o pravodobnom pribavljanju dokumentacije i materijala od uprava i
ustrojstvenih jedinica Ministarstva i o upućivanju materijala i dokumentacije
Vladi Republike Hrvatske, Hrvatskom saboru, te drugim državnim tijelima;

- sudjelovanja u izradi stručnih mišljenja
na nacrte prijedloga zakona i drugih propisa tijela državne vlasti;

-
izrade prijedloga godišnjeg plana rada Ministarstva i objedinjavanja izvješća o
radu unutarnjih ustrojstvenih jedinica Ministarstva;

-
praćenja ostvarivanja programa zakonodavne aktivnosti;

-
izrade odgovora na zastupnička i druga pitanja, mišljenja, uputa, očitovanja,
izvješća i dr.;

-
brige o stanju kadrova i izrade plana stručnog osposobljavanja i usavršavanja
državnih službenika i namještenika;

-
brige o urednom i pravilnom korištenju imovine i sredstava za rad;

-
ostvarivanja prava, obveza i odgovornosti iz radnih odnosa državnih službenika
i namještenika;

-
vođenja propisanih evidencija;

-
primanja, raspoređivanja i otpusta državnih službenika i namještenika;

-
izrade planova obrane i evakuacije, te vođenje potrebnih evidencija;

-
održavanja opreme, objekata i sredstava;

-
organiziranje prijevoza državnih službenika i namještenika;

-
pisarnice i pismohrane;

-
prijepisa, umnožavanja i drugih općih tehničkih i pomoćno tehničkih poslova;

-
te drugi poslovi koje odredi ministar.

U
Odjelu za pravne, kadrovske i opće poslove ustrojavaju se:

a)
Odsjek za pravne, kadrovske i opće poslove

b)
Odsjek za tehničke i pomoćne poslove

a) Odsjek za pravne, kadrovske i opće
poslove

Članak
7.

Odsjek
za pravne, kadrovske i opće poslove obavlja upravne i stručne poslove vezane
za: pripremu nacrta podzakonskih akata iz područja radnih odnosa; izradu
prijedloga godišnjeg plana rada Ministarstva i objedinjavanje izvješća o radu
unutarnjih ustrojstvenih jedinica Ministarstva; pripremu rješenja iz radnih
odnosa državnih službenika i namještenika u Ministarstvu; izradu plana stručnog
osposobljavanja i usavršavanja državnih službenika i namještenika; vođenje
osobnog očevidnika; vođenje dosjea državnih službenika i namještenika, te
ostalih evidencija iz radnih odnosa; izdavanje potvrda iz radnih odnosa, te
obavljanje svih poslova u vezi prijama državnih službenika i namještenika u državnu
službu i u vezi prestanka državne službe; tajničke poslove; stručne i
administrativne poslove koji se odnose na pisarnicu, prijepis, pismohranu i
knjižnicu.

U
Odsjeku za pravne, kadrovske i opće poslove ustrojavaju se:

1.
Odjeljak pisarnice

2.
Odjeljak prijepisa

1. Odjeljak pisarnice

Članak 8.

U Odjeljku pisarnice obavljaju se poslovi
vezani za:

- prijam i dostavu pošte, raspoređivanje
akata, otpremu, arhiviranje i čuvanje registraturne građe koja nastaje radom
Ministarstva.

2. Odjeljak prijepisa

Članak 9.

U Odjeljku prijepisa obavljaju se poslovi
vezani za:

 -
prijepis rukopisa i drugih tekstova, pisanje po diktatu, te upravljanja
elektroničkim računalom.

b) Odsjek za tehničke i pomoćne poslove

Članak 10.

Odsjek za tehničke i pomoćne poslove
obavlja tehničke i pomoćne poslove koji se odnose na: održavanje opreme,
objekata i sredstava; vođenje evidencije o nabavi i raspodjeli materijala,
sitnog inventara i kapitalne imovine; poslove službenog prijevoza, upravljanje
voznim parkom i umnožavanja.

2.2. Odjel za informatizaciju

Članak 11.

U Odjelu za informatizaciju obavljaju se
poslovi:

- planiranja, razvoja i održavanja
informacijskog sustava Ministarstva;

- projektiranja, koordiniranja i
organiziranja izrade i primjene informacijskih sustava;

- uređivanja WEB stranica Ministarstva i
glasila Ministarstva;

- predlaganja nabave, uporabe i smještaja
osnovne i dopunske strojne, programske i mrežne opreme i mjera za unapređenje
rada informacijskog sustava;

- podrške svim korisnicima informacijskog
sustava i održavanje veze između korisnika i razvoja sustava, te korisnika i
provedbe;

-
organiziranja i provođenja izobrazbe za korištenje informacijskog sustava, te
uvođenja novih produkata (oprema, operativni, mrežni i komunikacijski sustavi,
programska podrška) u uporabu;

-
izobrazbe korisnika za korištenje funkcija informacijskog sustava;

-
osposobljavanja korisnika za samostalno korištenje osobnih računala i ostale
strojne opreme;

-
pomoći korisniku u definiranju informatičkih potreba i nalaženju rješenja;

-
nadgledavanja pravilnog korištenja informacijskog sustava od strane korisnika;

-
održavanja baza podataka, informatičke i komunikacijske opreme;

-
upravljanja računalima i svom periferijom, komunikacijskom mrežom, operativnim
sustavima;

-
provođenja mjera zaštite;

-
oblikovanja i prezentacije podataka na svim raspoloživim medijima;

-
brige o potrošnom materijalu i radnoj okolini;

-
drugi poslovi koje odredi ministar.

3. ODJEL ZA MEĐUNARODNU SURADNJU

Članak 12.

U Odjelu za međunarodnu suradnju obavljaju
se upravni i drugi stručni poslovi u okviru međunarodne suradnje na području
tržišta rada, zapošljavanja, radnih odnosa i socijalne sigurnosti, te
međunarodni i međuresorski poslovi na području društvenog razvoja, i to:

-
sudjelovanje u radu međunarodnih organizacija i europskih integracija, te
suradnja s drugim državnim tijelima u vezi predstavljanja Republike Hrvatske u
okviru međunarodnih odnosa;

-
praćenje međunarodnih propisa i propisa europskih integracija na području rada,
tržišta rada i socijalne sigurnosti i njihove primjene;

-
praćenje propisa drugih država na području rada, tržišta rada i socijalne
sigurnosti;

-
sudjelovanje u procesu sklapanja višestranih i dvostranih međunarodnih ugovora
i usvajanja drugih međunarodnih dokumenata;

-
ispitivanje usklađenosti zakonodavstva Republike Hrvatske na područjima iz
nadležnosti ministarstva s višestranim među­narodnim ugovorima i propisima
europskih integracija;

-
izrada izvješća, mišljenja i tumačenja o primjeni među­na­rodnih i međudržavnih
ugovora kojih je Republika Hrvatska strankom na područjima iz nadležnosti
ministarstva;

-
pokretanje i sudjelovanje u međudržavnim pregovorima za sklapanje ugovora o
zapošljavanju hrvatskih državljana u inozemstvu i stranaca u Republici
Hrvatskoj;

-
koordinacija nacionalnih službi za zapošljavanje u izvrša­vanju međudržavnih
ugovora o zapošljavanju;

-
pokretanje i sudjelovanje u pregovorima, te izrada nacrta međudržavnih ugovora
o socijalnom osiguranju;

-
pokretanje postupka za potvrđivanje potpisanih međudr­žavnih ugovora o socijalnom
osiguranju;

-
suradnja s domaćim i nadležnim tijelima drugih država na izvršavanju
međudržavnih ugovora o socijalnom osiguranju;

-
izrada tumačenja i mišljenja o primjeni odredaba pojedinog međudržavnog ugovora
o socijalnom osiguranju u slučaju spora;

-
praćenje provedbe međudržavnih ugovora o socijalnom osiguranju i predlaganje
mjera za poduzimanje djelovanja u svrhu poboljšanja provedbe;

-
pokretanje i sudjelovanje u pregovorima o sklapanju među­državnih ugovora o
zapošljavanju radnika iz domaćih pravnih osoba u inozemstvu na temelju ugovora
o izvršenju radova;

-
provedba međudržavnih ugovora o zapošljavanju radnika iz domaćih pravnih osoba
u inozemstvu na temelju ugovora o izvršenju radova;

-
raspodjela radnih dozvola na temelju međudržavnih ugovora;

-
upravno postupanje u vezi primjene radnog prava i zaštite hrvatskih državljana
na privremenom radu u inozemstvu;

-
nadzor nad primjenom i davanje tumačenja o primjeni međudržavnih ugovora na
području tržišta rada;

-
komparativno praćenje politike zapošljavanja u drugim državama u kojima su
privremeno zaposleni hrvatski državljani i u Republici Hrvatskoj u svrhu
omogućavanja njihovog povratka i zapošljavanja u Hrvatskoj;

-
sudjelovanje u izradi domaćih propisa na području rada, tržišta rada i
socijalne sigurnosti;

-
suradnja s drugim tijelima državne uprave u okviru među­narodne suradnje na
područjima iz nadležnosti ministarstva;

-
pravna pomoć i postupanje po međunarodnim konvencijama na području zaštite
djece;

- suradnja s drugim tijelima državne
uprave u okviru među­narodne suradnje na području društvenog razvoja;

- te drugi poslovi koje odredi ministar.

4. UPRAVA ZA RAD I MIROVINSKO OSIGURANJE

Članak
13.

U
Upravi za rad i mirovinsko osiguranje obavljaju se upravni i drugi stručni
poslovi koji se odnose na radne odnose, tržište rada i zapošljavanje, te
mirovinsko osiguranje, i to:

-
normativno uređivanje radnih odnosa, tržišta rada i zapoš­ljavanja, kao i
mirovinskog osiguranja; poticanje i praćenje aktivne politike u zapošljavanju;
materijalno pravna zaštita nezaposlenih osoba i praćenje materijalnog položaja
korisnika mirovine; upravni nadzor na području zapošljavanja i mirovinskog
osiguranja; radnopravni status hrvatskih državljana privremeno zaposlenih u
inozemstvu, te njihov povratak i zapošljavanje u zemlji; radno pravni status
stranih državljana privremeno zaposlenih u Republici Hrvatskoj; ostvarivanje
prava iz radnog odnosa i mirovinskog osiguranja; upravno postupanje u vezi
primjene propisa iz radnog odnosa, zapošljavanja i mirovinskog osiguranja; promicanje
trostrane suradnje socijalnih partnera; praćenje stanja i odnosa unutar
obveznog i dobrovoljnog mirovinskog osiguranja na temelju individualne
kapitalizirane štednje; evidencija i praćenje primjene kolektivnih ugovora;
odnosi sa sindikatima i poslodavcima; registracija udruga; provedba postupka u
vezi s utvrđivanjem odnosno ukidanjem radnih mjesta na kojima se staž
osiguranja računa s povećanim trajanjem, te drugi poslovi koje odredi ministar.

U
Upravi za rad i mirovinsko osiguranje, ustrojavaju se:

4.1.
Odjel za tržište rada, kolektivne ugovore i udruge

4.2.
Odjel radnog prava i mirovinskog osiguranja

4.1. Odjel za tržište rada, kolektivne
ugovore i udruge

Članak
14.

U
Odjelu za tržište rada, kolektivne ugovore i udruge obavljaju se poslovi:

-
normativno uređivanje tržišta rada i zapošljavanja;

-
praćenje ostvarivanja aktivne politike u zapošljavanju;

-
radnopravni status stranih državljana privremeno zaposlenih u Republici
Hrvatskoj;

-
praćenje ostvarivanja prava za vrijeme nezaposlenosti;

-
upravni nadzor na području zapošljavanja;

-
izrada pravnih tumačenja glede primjene propisa iz tržišta rada i kolektivnih
ugovora;

-
upravno postupanje u vezi primjene propisa iz tržišta rada i zapošljavanja;

-
pružanje stručne pomoći tijelima, trgovačkim društvima, radnicima i
nezaposlenim osobama;

-
izrada izvješća, studija i analiza o primjeni propisa i položaja radnika i
nezaposlenih osoba;

-
promicanje trostrane suradnje socijalnih partnera;

-
registracija udruga;

-
evidencija i praćenje primjene kolektivnih ugovora;

-
promicanje kolektivnog pregovaranja;

-
pružanje stručne pomoći sindikatima i udrugama poslodavaca;

- te drugi poslovi koje odredi ministar.

4.2. Odjel radnog prava i mirovinskog
osiguranja

Članak 15.

U Odjelu radnog prava i mirovinskog osiguranja
obavljaju se poslovi:

- normativno uređivanje radnih odnosa,
sustava mirovinskog i osiguranja provođenja zakona;

- praćenje domaćih i stranih propisa,
konvencija Među­narodne organizacije rada, smjernica Europske unije, te
stajališta sudske prakse s područja radnih odnosa i mirovinskog osiguranja;

- praćenje stanja na području radnih
odnosa i mirovinskog osiguranja;

- izrada pravnih tumačenja;

- upravno postupanje u vezi primjene
propisa;

- pružanje stručne pomoći tijelima,
trgovačkim društvima i radnicima;

- izrada izvješća, studija i analiza o
primjeni propisa i položaju radnika;

- te drugi poslovi koje odredi ministar.

U Odjelu radnog prava i mirovinskog
osiguranja ustrojavaju se:

a) Odsjek radnog prava

b) Odsjek za mirovinsko osiguranje

a) Odsjek radnog prava

Članak 16.

Odsjek radnog prava obavlja poslove vezane
za: normativno uređivanje radnih odnosa; praćenje domaćih i stranih propisa,
konvencija Međunarodne organizacije rada, smjernica Europske unije, te
stajališta sudske prakse s područja radnih odnosa; praćenje ostvarivanja prava
iz radnih odnosa; izradu pravnih tumačenja glede primjene propisa iz radnih
odnosa; upravno postupanje u vezi primjene propisa iz radnog odnosa; pružanje
stručne pomoći tijelima, trgovačkim društvima i radnicima; izradu izvješća,
studija i analiza o primjeni propisa i položaju radnika; te drugi poslovi koje
odredi ministar.

b) Odsjek za mirovinsko osiguranje

Članak 17.

U Odsjeku za mirovinsko osiguranje
obavljaju se poslovi vezani za: izradu nacrta prijedloga zakona i prijedloga
drugih propisa iz sustava mirovinskog osiguranja, te nacrta prijedloga posebnih
zakona kojima se uređuju određena prava iz mirovinskog osiguranja za pojedine
kategorije osiguranika; osiguravanje provedbe zakona i drugih propisa; provedbu
politike razvitka i unapre­đivanje sustava mirovinskog osiguranja; praćenje
domaćih i stranih propisa i sklopljenih bilateralnih ugovora o socijalnom
osiguranju, te stajalište sudske prakse s područja mirovinskog osiguranja;
praćenje stanja u području invalidskog osiguranja i položaja invalida rada;
razmatranje poticaja za utvrđivanje i ukidanje radnih mjesta i zanimanja na
kojima se staž osiguranja računa s povećanim trajanjem i provedba postupka u
skladu sa zakonom; praćenje stanja i odnosa unutar obveznog i dobrovoljnog
mirovinskog osiguranja na temelju individualne kapitalizirane štednje; izradu
stručnih mišljenja i objašnjenja o načinu provedbe zakona i drugih propisa po
upitima i predstavkama građana, pravnih i fizičkih osoba, državnih tijela,
udruga i dr.; provedbu upravnog nadzora; praćenje kretanja mirovina i drugih
mirovinskih primanja; razmatranje izvješća o radu i poslovanju Hrvatskog zavoda
za mirovinsko osiguranje; provedbu upravnog nadzora; drugi poslovi koje odredi
ministar.

5. UPRAVA SOCIJALNE SKRBI

Članak
18.

U
Upravi socijalne skrbi obavljaju se upravni i drugi stručni poslovi koji se
odnose na politiku, ustrojavanje, usklađivanje i nadziranje djelatnosti
socijalne skrbi, sustav socijalne politike, ostvarivanje prava, obveza i
odgovornosti iz socijalne skrbi, zaštitu djece, braka, obitelji i osoba pod
skrbništvom, te humanitarnu djelatnost, i to:

-
izrada nacrta prijedloga zakona i provedbenih propisa; neposredna primjena, te
osiguranje provedbe propisa; rješavanje u upravnim stvarima; upravni i inspekcijski
nadzor; analitičko-planski poslovi, te poslovi evidencije i statistike;
praćenje stanja i predlaganje mjera radi unapređenja rada, izrada stručnih
podloga za postupak odlučivanja u državnim tijelima; izrada nacrta ustroja, te
odluka u vezi s osnivanjem, početkom, trajanjem i prestankom rada ustanova
socijalne skrbi; postupanje po predstavkama, pritužbama i upitima građana;
organiziranje, provođenje i poticanje različitih oblika stručnog usavršavanja;
obavljanje poslova u vezi informiranja javnosti; osiguravanje suradnje
stručnih, znanstvenih, vladinih i nevladinih ustanova i udruga u zemlji i
inozemstvu; postupanje po međunarodnim konvencijama i međudržavnim ugovorima;
te drugi poslovi koje odredi ministar.

U
Upravi socijalne skrbi ustrojavaju se:

5.1.
Odjel socijalne skrbi

5.2.
Odjel upravno-pravnih poslova

5.3.
Odjel za zaštitu djece, braka i obitelji i osoba lišenih poslovne sposobnosti

5.1. Odjel socijalne skrbi

Članak 19.

U Odjelu socijalne skrbi obavljaju se
poslovi vezani za:

-
politiku razvoja i zadovoljavanja potreba u socijalnoj skrbi;

-
sustav socijalne politike;

-
sudjelovanje u izradi nacrta prijedloga zakona i provedbenih propisa;

-
mišljenja o osnivanju, radu, statusnim promjenama i prestanku ustanova
socijalne skrbi;

-
skrb o osobama, odnosno obiteljima koje nemaju dovoljno sredstava za podmirenje
osnovnih životnih potreba ili im je pomoć potrebna radi otklanjanja uzroka
socijalne ugroženosti, odnosno ublažavanja njenih posljedica;

-
skrb o odraslim, starim, nemoćnim, invalidnim i drugim zbog nepovoljnih
okolnosti nezbrinutih građana;

-
prikupljanje i raspodjela humanitarne pomoći i suradnja s nevladinim
organizacijama;

-
prikupljanje, obradu i analiziranje podataka o korisnicima socijalne skrbi,
primijenjenim oblicima zaštite, osiguranim i utrošenim sredstvima za socijalnu
skrb, te drugim statističkim elementima u socijalnoj skrbi;

-
druge poslove koje odredi ministar.

U Odjelu socijalne skrbi ustrojavaju se:

a) Odsjek skrbi za socijalno ugrožene
obitelji i analitičko planske poslove

b) Odsjek za osobe s invaliditetom,
starije i nemoćne osobe, te za suradnju s nevladinim organizacijama

a) Odsjek skrbi za socijalno ugrožene
obitelji i analitičko planske poslove

Članak 20.

Odsjek skrbi za socijalno ugrožene
obitelji i analitičko planske poslove obavlja upravne i stručne poslove vezane
za: praćenje politike socijalne skrbi i predlaganje mjera za njeno unapređenje;
praćenje, tumačenje i iniciranje promjene propisa iz socijalne skrbi;
predlaganje ustroja centara za socijalnu skrb; unapređenje stručnog rada u
centrima za socijalnu skrb; opći socijalni red u centrima za socijalnu skrb,
praćenje politike socijalne skrbi i predlaganje mjera za njeno unapređenje u
dijelu materijalnih davanja; skrb o socijalno zapuštenoj djeci kao i djeci čiji
roditelji nemaju dovoljno sredstava za uzdržavanje; udomiteljstvo i druge oblike
skrbi o socijalno ugroženim osobama, postupanje po predstavkama i pritužbama
građana; prikupljanje, obradu i analiziranje podataka o korisnicima socijalne
skrbi, primijenjenim oblicima zaštite, osiguranim i utrošenim sredstvima za
socijalnu skrb, te drugim statističkim elementima u socijalnoj skrbi; izradu
izvješća o ostvarivanju socijalnih programa, provedbi socijalne politike i
socijalne skrbi; izradu i uvođenje sustava evidencije i dokumentacije u
socijalnoj skrbi u suradnji s drugim sudionicima na tim poslovima; sudjelovanje
u informatizaciji sustava socijalne skrbi.

b) Odsjek za osobe s invaliditetom,
starije i nemoćne osobe, te za suradnju s nevladinim organizacijama

Članak 21.

Odsjek za osobe s invaliditetom, starije i
nemoćne osobe, te za suradnju s nevladinim organizacijama obavlja upravne i
stručne poslove vezane za: osobe oštećena vida i sluha, mentalno oštećene osobe
(laka, umjerena, teža i teška mentalna retardacija), osobe s promjenama u
ličnosti uzrokovanim organskim činiteljima ili psihozom, osobe s tjelesnim
oštećenjem, s oštećenjem u govoru i glasu, te osobe kod kojih postoji više
vrsta i stupnjeva oštećenja; poticanje, organiziranje i praćenje akcija za
humaniziranje životnih i radnih uvjeta tjelesno ili mentalno oštećenih osoba i
njihovih obitelji; razvijanje samozaštitnih aktivnosti radi što bolje
integracije ovih osoba u svoju životnu sredinu; stručne poslove u vezi
vještačenja tjelesno ili mentalno oštećenih ili psihički bolesnih osoba radi
ostvarivanja prava iz socijalne skrbi i drugih prava u skladu s posebnim
propisima, te stručno-administrativne poslove za drugostupanjsko tijelo
vještačenja; skrb o nemoćnim, starim, duševno bolesnim i drugim odraslim
nezbrinutim osobama koje zbog trajnih promjena u zdravstvenom stanju,
stambenih, obiteljskih ili drugih uvjeta nemaju mogućnosti živjeti u vlastitom
domu; praćenje rada, davanje mišljenja i odobrenja o osnivanju, statusnim
promjenama i prestanku domova za smještaj tjelesno ili mentalno oštećenih
osoba, te domova socijalne skrbi za smještaj nemoćnih, starih, duševno bolesnih
i drugih nezbrinutih odraslih osoba; davanje mišljenja o odobrenju za
samostalno obavljanje poslova pružanja pomoći i njege kao profesionalne
djelatnosti, kao i vođenje evidencije o fizičkim osobama koje su ga dobile; praćenje
rada vjerskih zajednica i drugih pravnih i fizičkih osoba koje obavljaju
poslove u svezi sa zbrinjavanjem narečenih kategorija osoba; poticanje,
organiziranje i praćenje primjene novih oblika socijalne skrbi; postupanje po
odredbama Zakona o humanitarnoj pomoći glede rada humanitarnih organizacija i
drugih humanitarnih čimbenika na prikupljanju i raspodjeli humanitarne pomoći;
provođenje postupaka za ostvarivanje prava na oslobađanje od plaćanja carine i
poreza na dodanu vrijednost darovane robe u humanitarne i socijalne svrhe;
vođenje jedinstvene evidencije o korisnicima i opsegu pružene humanitarne
pomoći, te evidencije o humanitarnim organizacijama; obavljanje stručnih i
administrativnih poslova oko prikupljanja podataka i evidencije, te osiguravanja
humanitarne pomoći i kumstva djeci poginulih hrvatskih branitelja i djeci
invalidima Domovinskog rata; suradnju i praćenje rada, te osiguravanje
financijskih sredstava udrugama invalida, roditelja invalidne djece,
dobrotvornim udrugama i drugim nevladinim organizacijama.

5.2. Odjel upravno-pravnih poslova

Članak
22.

U
Odjelu upravno-pravnih poslova obavljaju se poslovi vezani za:

-
sudjelovanje u izradi nacrta prijedloga zakona i provedbenih propisa;

-
rješavanje u upravnim stvarima u prvom stupnju;

-
rješavanje u upravnim stvarima u drugom stupnju u povodu žalbi izjavljenih
protiv rješenja centara za socijalnu skrb iz područja socijalne skrbi,
obiteljsko-pravne zaštite i zaštite djece i mladeži s poremećajima u ponašanju
i rješenja upravnog tijela Grada Zagreba iz područja socijalne skrbi;

-
rješavanje o obnovi postupka, poništavanju, ukidanju i mijenjanju rješenja;

-
rješavanje o sukobu nadležnosti između centara za socijalnu skrb;

-
rješavanje o izuzeću centara za socijalnu skrb i ravnatelja;

-
obavljanje poslova u vezi stručnih ispita stručnih djelatnika u centrima za
socijalnu skrb i drugim ustanovama socijalne skrbi;

-
upravni nadzor nad radom centara za socijalnu skrb u pogledu provedbe zakona i
drugih propisa; zakonitosti rada i postupanja; rješavanja u upravnim stvarima;
djelotvornosti, eko­nomičnosti i pravodobnosti obavljanja poslova i zadaća;
svrhovitosti unutarnjeg ustrojstva; odnosa službenika i namještenika prema
građanima i drugim strankama; te mjera za otklanjanje utvrđenih nedostataka i
usklađivanje obavljanja djelatnosti sa zakonom i drugim propisima;

-
inspekcijski nadzor nad domovima socijalne skrbi, centrima za pomoć i njegu i
drugim pravnim i fizičkim osobama koje obavljaju poslove socijalne skrbi u
pogledu primjene i izvršavanja zakona i drugih propisa; uvjeta, stručnosti i
načina rada; uvida u opće i pojedinačne akte, poslovne knjige, registre i druge
spise; pregleda objekata i drugih poslovnih prostora, predmeta, namirnica i
drugih stvari; mjera za otklanjanje utvrđenih nedostataka i usklađivanje
obavljanja djelatnosti sa zakonom i drugim propisima;

-
izradu odluka, rješenja i odobrenja glede uvjeta za rad, osnivanja,
razvrstavanja i prestanka rada ustanova socijalne skrbi;

-
davanje suglasnosti na statute ustanova socijalne skrbi i njihove izmjene i
dopune, te udruživanje ustanova,

- izrada odluka o imenovanju i razrješenju
upravnih vijeća centara za socijalnu skrb i domova socijalne skrbi kojih je
osnivač Republika Hrvatska;

- izradu rješenja o početku i prestanku
rada samostalnog obavljanja djelatnosti socijalne skrbi kao profesionalne
djelatnosti;

- vođenje upisnika ustanova socijalne
skrbi i na temelju upisa izdavanje uvjerenja, te davanje podataka iz upisnika;

- druge poslove koje odredi ministar.

5.3. Odjel za zaštitu djece, braka i
obitelji i osoba lišenih poslovne sposobnosti

Članak 23.

U Odjelu za zaštitu djece, braka i
obitelji i osoba lišenih poslovne sposobnosti obavljaju se poslovi vezani za:

- utvrđivanje politike i unapređenje
zaštite djece, mladeži, braka, obitelji i osoba lišenih poslovne sposobnosti i
djece i mladeži s poremećajima u ponašanju i ovisnika o drogama;

- pripremu propisa u cilju usklađivanja
zakonodavstva Republike Hrvatske s preuzetim međunarodnim obvezama;

- izradu nacrta prijedloga zakona i
prijedloga drugih propisa koji se odnose na obiteljske odnose i kazneno-pravnu
zaštitu djece, te zaštitu djece i mladeži s poremećajima u ponašanju te zaštitu
ovisnika;

- unapređenje organizacije, sadržaja i
načina rada ustanova socijalne skrbi za područje obiteljsko pravne zaštite i
smještaja djece u dječje domove i domove za djecu i mladež s poremećajima u
ponašanju i ovisnika;

- mišljenje o davanju odobrenja za
samostalno obavljanje poslova savjetovališta kao profesionalne djelatnosti;

- davanje mišljenja za dopuštenje
sklapanja maloljetničkog braka i braka osoba lišenih poslovne sposobnosti
odnosno osoba nesposobnih za rasuđivanje;

- postupak radi posredovanja koji prethodi
postupku rastave braka;

- obiteljski status djece (utvrđivanje i
osporavanje materinstva i očinstva);

- zaštitu interesa djece čiji roditelji
žive odvojeno (smještaj djeteta kod jednog roditelja, uzdržavanje djece,
uređenje djetetova susreta s roditeljem s kojim ne živi, rješavanje sporova
roditelja oko odgoja i podizanja djece);

- zaštitu interesa djece o kojima
roditelji valjano ne brinu (upozoravanje roditelja na nedostatke u odgoju,
nadzor nad roditeljskom skrbi, oduzimanje prava roditelju da živi sa svojim
djetetom);

- primjenu instituta posvojenja;

- zaštitu interesa djece bez roditeljske
skrbi;

- davanje mišljenja o promjeni osobnog
imena djeteta i određivanje imena djeteta po posebnom propisu;

- zaštitu interesa osoba lišenih poslovne
sposobnosti;

- postupanje po međunarodnim konvencijama
i međudr­žav­nim ugovorima;

- poduzimanje preventivnih aktivnosti,
unapređenje zaštitnih mjera i osmišljavanje rada na provođenju alternativnih
sankcija i odgojnih mjera izrečenih maloljetnicima i mlađim punoljetnicima,
počiniteljima kaznenih djela i prijestupa, te prema djeci s pore­mećajima u
ponašanju;

- praćenje pojave migracije maloljetnika i
mlađih punoljetnika, poduzimanje zaštitnih mjera u njihovom interesu.

6. UPRAVA ZAŠTITE ŽRTAVA I SUDIONIKA RATA

Članak
24.

U
Upravi zaštite žrtava i sudionika rata obavljaju se upravni i drugi stručni
poslovi koji se odnose na sustav zaštite civilnih žrtava iz Domovinskog rata,
hrvatskih državljana sudionika II. svjetskog rata, civilnih vojnih invalida II.
svjetskog rata i osoba stradalih u obavljanju obvezne vojne službe od 15.
svibnja 1945. do 17. kolovoza 1990. te članova njihovih obitelji, i to:

Sustavno
praćenje stanja u vezi s društvenim i socijalnim položajem i zaštitom žrtava i
sudionika rata, izrada s time povezanih analitičkih, koncepcijskih i drugih
stručnih podloga i predlaganje mjera od značenja za njihovu zaštitu; izrada
prijedloga nacrta zakona i drugih propisa u ovom upravnom području, te njihova
neposredna primjena, pružanje stručne pomoći i osiguravanje provedbe;
rješavanje u pravnim stvarima u drugostupanjskom postupku i obnovi postupka, te
revizija prvostupanjskih rješenja; provedba upravnog nadzora; postupanje po
predstavkama, pritužbama i upitima građana te upitima tijela državne uprave i
udruga; definiranje i primjena odgovarajućeg informacijskog sustava i
podsustava, te korisničkih zahtjeva i programskih rješenja; izrada analitičkih
i dokumentacijskih podloga za planiranje i usmjeravanje proračunskih sredstava
za realizaciju zakonom utvrđenih prava i provođenje nadzora nad podmirenjem i
namjenskim trošenjem sredstava; te drugi srodni poslovi koje odredi ministar.

U
Upravi zaštite žrtava i sudionika rata ustrojavaju se:

6.1.
Odjel za zaštitu žrtava i sudionika II. svjetskog rata i poraća

6.2.
Odjel za zaštitu civilnih žrtava iz Domovinskog rata

6.1. Odjel za zaštitu žrtava i sudionika
II. svjetskog
rata i poraća

Članak 25.

U Odjelu za zaštitu žrtava i sudionika II.
svjetskog rata i poraća obavljaju se poslovi:

-
izrada nacrta prijedloga zakona i prijedloga drugih propisa iz sustava zaštite
žrtava i sudionika rata;

-
neposredna primjena odnosnih zakona i propisa, stručna pomoć u provedbi i
osiguravanje njihove provedbe;

-
praćenje stanja u ovom području zaštite i predlaganje mjera za unapređenje
položaja korisnika;

-
rješavanje u upravnim stvarima u drugostupanjskom postupku i u obnovi postupka
iz područja zaštite sudionika II. svjetskog rata, civilnih i vojnih invalida
toga rata, mirnodopskih vojnih invalida, te članova njihovih obitelji;

-
revizija prvostupanjskih rješenja o priznatom pravu na osobnu invalidninu,
dodatak za njegu i pomoć druge osobe, ortopedski dodatak, obiteljsku
invalidninu, uvećanu obiteljsku invalidninu, opskrbninu, dodatak za pripomoć u
kući i dodatak za djecu sudionicima II. svjetskog rata, civilnim i vojnim
invalidima II. svjetskog rata, mirnodopskim invalidima, te članovima njihovih
obitelji;

-
provedba neposrednog upravnog nadzora nad radom odnos­nih prvostupanjskih
tijela državne uprave;

- vođenje evidencije o radu
drugostupanjske liječničke komisije za pregled osoba obuhvaćenih sustavom
zaštite i izrada izvješća o radu komisija iz djelokruga Odjela;

- izdavanju izvoda iz te evidencije;

- obračunu naknade za rad članova
komisija;

- administrativne i tehničke usluge u
svezi s radom komisija;

- pripreme prijedloga za imenovanja i
razrješenja članova prvostupanjskih i drugostupanjske liječničke komisije;

- sudjelovanje u definiranju sadržajnih
funkcija informacijskog sustava i podsustava pravne zaštite korisnika,
korisničkih zahtjeva i programskih rješenja, te njihova primjena u radu Odjela;

- izrada stručnih mišljenja i objašnjenja u
vezi s provedbom pravne zaštite korisnika;

- mjerodavno postupanje po predstavkama,
pritužbama i upitima građana, udruga i tijela državne uprave;

- te drugi srodni poslovi koje odredi
ministar.

6.2. Odjel za zaštitu civilnih žrtava iz
Domovinskog rata

Članak 26.

U Odjelu za zaštitu civilnih žrtava iz
Domovinskog rata obavljaju se poslovi:

-
zrada nacrta prijedloga zakona i prijedloga drugih propisa iz sustava zaštite
žrtava i sudionika rata;

-
neposredna primjena odnosnih zakona i propisa, stručna pomoć u provedbi i
osiguravanje njihove provedbe;

-
praćenje stanja u ovom području zaštite i predlaganje mjera za unapređenje
položaja korisnika;

-
rješavanje u upravnim stvarima u drugostupanjskom postupku i u obnovi postupka
iz područja zaštite civilnih invalida iz Domovinskog rata i članova njihovih
obitelji;

-
revizija prvostupanjskih rješenja o priznatom pravu na osobnu invalidninu,
dodatak za njegu i pomoć druge osobe, ortopedski dodatak, obiteljsku
invalidninu, opskrbninu, dodatak za pripomoć u kući civilnim invalidima
Domovinskog rata, te članovima njihovih obitelji;

-
neposredni upravni nadzor nad radom prvostupanjskih tijela državne uprave;

-
sudjelovanje u realizaciji psihosocijalne pomoći za civilne žrtve iz
Domovinskog rata i članove njihovih obitelji;

-
praćenje rada vladinih i nevladinih institucija u cilju pru­žanja pomoći i
predlaganja mjera za unapređenje skrbi o civilnim stradalnicima Domovinskog
rata i članova njihovih obitelji;

-
sudjelovanje u definiranju sadržajnih funkcija informacijskog sustava i
podsustava pravne zaštite korisnika, korisničkih zahtjeva i programskih
rješenja, te njihova primjena u radu Odjela;

-
izrada stručnih mišljenja i objašnjenja u vezi s provedbom pravne zaštite
korisnika;

-
mjerodavno postupanje po predstavkama, pritužbama i upitima građana, udruga i
tijela državne uprave;

-
izrada financijskih planova odnosno planova potrebnih proračunskih sredstava;
kontrola i nadzor nad namjenskim i zakonitim trošenjem sredstava;

-
sudjelovanje u izradi provedbenih propisa u vezi s utvr­đivanjem mjesečnih
svota osobne invalidnine i drugih novčanih primanja, osnovice za određivanje
opskrbnine i sl.;

- prijem i obrada zahtjeva za doznaku
sredstava, izradu naloga za isplatu i likvidacija faktura;

-
izrada financijskih, statističkih i ostalih izvješća i očitovanja na upite
korisnika i zainteresiranih tijela i ustanova;

-
prijem, evidentiranje i pohrana rješenja i slično;

-
te drugi srodni poslovi koje odredi ministar.

7. UPRAVA ZA FINANCIJSKO-GOSPODARSKE
POSLOVE

Članak 27.

U Upravi za financijsko-gospodarske
poslove obavljaju se upravni i drugi stručni poslovi koji se odnose na
financiranje djelatnosti i gospodarenje imovinom socijalne skrbi, i to:

-
ekonomsko-financijski odnosi i položaj djelatnosti socijalne skrbi; planovi i
programi razvitka i zadovoljavanja potreba; utvrđivanje cijena usluga i opsega
prava korisnika; izrada prijedloga za osiguranje sredstava u državnom
proračunu; računo­vod­stveno-knjigovodstveni poslovi; namjensko korištenje
novčanih sredstava; izrada financijskih planova; kapitalna ulaganja;
raspolaganje imovinom; provedba međunarodnih donacija i zajmova; nabava roba i
usluga i ustupanje radova; te drugi poslovi koje odredi ministar.

U
Upravi za financijsko-gospodarske poslove ustrojavaju se:

7.1.
Odjel za analitičko-planske i računovodstvene poslove

7.2.
Odjel za investicije i nabavu

7.1. Odjel za analitičko-planske i
računovodstvene poslove

Članak
28.

U
Odjelu za analitičko-planske i računovodstvene poslove obavljaju se poslovi:

-
ostvarivanja politike razvoja i unapređenja djelatnosti socijalne skrbi;

-
gospodarenja i raspolaganja imovinom socijalne skrbi;

-
analiziranja ekonomsko-financijskih odnosa i položaja djelatnosti socijalne
skrbi, te izrade izvješća i prijedloga za otklanjanje uočenih nedostataka
odnosno za poboljšanje položaja;

-
sudjelovanja u izradi planova i programa razvitka socijalne skrbi;

-
izrade prijedloga osiguranja sredstava u državnom prora­čunu;

-
izrade financijskih planova;

-
analiziranja financijskih planova, periodičnih obračuna i završnih računa;

-
gospodarenja s novčanim sredstvima i njihovog namjenskog korištenja za plaće,
tekuće izdatke, novčane pomoći i naknade, te kapitalna ulaganja;

-
utvrđivanja cijena usluga ustanova socijalne skrbi i opsega prava korisnika;

-
pripremanja odgovora na zastupnička i druga pitanja;

-
računovodstva i knjigovodstva;

-
izvršenja financijskih obveza, kao što su obračuni: plaća radnika, bolovanja,
dječjeg doplatka, ugovora o djelu, vođenja poreskih evidencija, likvidacijski
poslovi te poslovi platnog prometa;

-
evidencija financijskih promjena u Glavnoj knjizi I, Glavnoj knjizi II i
pomoćnim knjigama za osnovna sredstva, sitni inventar, nabavu, ulaznih i
izlaznih računa i drugo;

- izrada mjesečnih, tromjesečnih i
godišnjih financijskih izvješća;

- izrada analitičko-planskih i
financijskih pokazatelja;

- davanje naputka ustanovama socijalne
skrbi glede financijskog poslovanja;

- te drugi poslovi koje odredi ministar.

U Odjelu za analitičko-planske i
računovodstvene poslove ustrojavaju se:

a) Odsjek za analitičko-statističke
poslove i planiranje

b) Odsjek za računovodstvo.

a) Odsjek za analitičko-statističke
poslove i planiranje

Članak 29.

Odsjek za analitičko-statističke poslove i
planiranje obavlja stručne poslove vezane za: pripremu programa razvitka
djelatnosti; sudjelovanje u pripremi državnog proračuna; pripremu dono­šenja
financijskih planova Ministarstva i ustanova socijalne skrbi kao i njihove
izmjene; provođenje financijske kontrole; predlaganje izrade analize cijena
usluga ustanova socijalne skrbi; organiziranje provođenja izvršavanja
financijskih planova

Ministarstva i ustanova socijalne skrbi;
organiziranje i praćenje namjenskog trošenja sredstava putem mjesečnih
realizacija; organiziranje i obrađivanje podataka i parametara za potrebe
Ministarstva.

U Odsjeku za analitičko-statističke
poslove i planiranje ustrojavaju se:

1. Pododsjek za izvršavanje financijskih
planova centara za socijalnu skrb

2. Pododsjek za izvršavanje financijskih
planova domova socijalne skrbi

1. Pododsjek za izvršavanje financijskih
planova centara za socijalnu skrb

Članak 30.

U Pododsjeku za izvršavanje financijskih
planova centara za socijalnu skrb obavljaju se upravni i stručni poslovi vezani
za:

- organiziranje, provođenje izvršavanja
financijskih planova centara za socijalnu skrb, organiziranje i praćenje
namjenskog trošenja sredstava putem mjesečnih realizacija, organiziranje i
obrađivanje podataka i parametara za potrebe odjeljka.

2. Pododsjek za izvršavanje financijskih
planova domova socijalne skrbi

Članak 31.

U Pododsjeku za izvršavanje financijskih
planova domova socijalne skrbi obavljaju se upravni i stručni poslovi vezani
za:

- organiziranje, provođenje izvršavanja
financijskih planova domova socijalne skrbi, organiziranje i praćenje
namjenskog trošenja sredstava putem mjesečnih realizacija, organiziranje i
obrađivanje podataka i parametara za potrebe odjeljka.

b) Odsjek za računovodstvo

Članak 32.

Odsjek za računovodstvo obavlja stručne
poslove vezane za: praćenje tekuće likvidnosti i dospijeća plaćanja obveza;
formalnu, računsku i suštinsku kontrolu računa; evidentiranje u knjigu ulaznih
računa; pisanje virmanskih naloga, obrazaca, rekapitulacije i dr.; obračun
dnevnica za službena putovanja u zemlji i inozemstvu; isplatu troškova
prijevoza na posao i s posla; isplatu za izvršene nabavke i usluge koje se
isplaćuju u gotovini; izradu analitičkog računskog plana i temeljnih
financijskih izvještaja; pregled glavnih knjiga i pomoćnih knjiga; praćenje
obveza i potraživanja; usklađivanje stanja glavne knjige s pomoćnim knjigama;
usklađivanje inventure s knjigovodstvenim stanjem; kontiranje i knjiženje svih
primitaka i izdataka; pravovremeno kontiranje i knjiženje prispjelih
dokumenata; vođenje knjige kapitalne imovine; usklađivanje stanja sredstava i
njihovih izvora iskazanih u knjigovodstvu sa stvarnim stanjem utvrđenim
popisom; vođenje pomoćne knjige sitnog inventara i knjige nabavke; vođenje
materijalnog knjigovodstva; obračun plaća te pripremu i obradu potrebne
dokumentacije za obračun plaća i bolovanje; isplatu jubilarnih nagrada, pomoć u
slučaju smrti i ostalih davanja sukladno kolektivnom ugovoru; obračun plaća za
dužnosnike, službenike, namještenike i vježbenike; izdavanje raznih uvjerenja o
iznosu neto plaće.

U Odsjeku za računovodstvo ustrojavaju se:

1. Pododsjek likvidature

2. Pododsjek za knjigovodstvo

1. Pododsjek likvidature

Članak 33.

U Pododsjeku likvidature obavljaju se
poslovi vezani za:

- praćenje dospijeća plaćanja obveza;
pisanje virmanskih naloga, obrazaca, rekapitulacije i sl.; pripremanje
dokumentacije za plaćanje te praćenje DVO-a; vođenje evidencije svih isplaćenih
sredstava dnevno po namjenama; obračunavanje dnevnica za službena putovanja u
zemlji i inozemstvu; uplaćivanje i ispla­ćivanje novca iz blagajne u visini
blagajničkog maksimuma; dostavljanje blagajničkih izvještaja knjigovodstvu na
knjiženje; obračunavanje plaća i obradu dokumentacije za obračun plaća i
bolovanja.

U Pododsjeku likvidature ustrojavaju se:

1.1. Odjeljak za obračun plaće

1.2. Odjeljak likvidature i platnog
prometa

1.1. Odjeljak za obračun plaće

Članak 34.

U Odjeljku za obračun plaće obavljaju se
poslovi vezani za:

- obračun i isplatu plaća; obračun naknada
bolovanja koje se refundiraju; obračun naknada zaposlenima sukladno kolektivnom
ugovoru; izdavanje uvjerenja vezanih za osobna primanja zaposlenika; obračun
ugovora o djelu i ugovora o autorskom djelu, te izdavanje potvrda vezanih za
navedene obračune.

1.2. Odjeljak likvidature i platnog
prometa

Članak 35.

U Odjeljku likvidature i platnog prometa
obavljaju se poslovi vezani za:

- formalnu, računsku i suštinsku kontrolu
ulaznih računa; evidentiranje u knjigu ulaznih računa; kontiranje računa;
unošenje kroz aplikacije; ispis virmanskih naloga, obrazaca, rekapitulacija i
sl.; pripremu dokumentacije za plaćanje, te praćenje dužničko-vjerovničkih
odnosa; praćenje tekuće likvidnosti, dospijeća plaćanja i plaćanja obveza;
praćenje propisa vezanih uz plaćanje; evidenciju svih isplaćenih sredstava
dnevno po namjenama; dostavljanje dokumentacije knjigovodstvu; praćenje stanja
nepodmirenih obveza (konsolidirano izvješće); kontrolu blagajničkog poslovanja;
kontrolu rješenja političkih zatvorenika i isplatu naknada za dane provedene u
zatvoru; blagajničko poslovanje; obračun putnih naloga i kontrolu računa za
isplatu preko blagajne.

2. Pododsjek za knjigovodstvo

Članak
36.

U
Pododsjeku za knjigovodstvo obavljaju se poslovi vezani za:

-
kontiranje i knjiženje svih primitaka i izdataka; pravovremeno kontiranje i
knjiženje prispjelih dokumenata; vođenje knjige kapitalne imovine; usklađivanje
stanja sredstava i njihovih izvora iskazanih u knjigovodstvu sa stvarnim
stanjem utvrđenim popisom; vođenje pomoćne knjige sitnog inventara i knjige
nabavke; vođenje materijalnog knjigovodstva.

U
Pododsjeku za knjigovodstvo ustrojavaju se:

2.1.
Odjeljak knjigovodstva i riznice

2.2.
Odjeljak kapitalne imovine i sitnog inventara

2.1. Odjeljak knjigovodstva i riznice

Članak
37.

U
Odjeljku knjigovodstva i riznice obavljaju se poslovi vezani za:

-
izradu analitičkog računskog plana; praćenje knjigovodstvenih propisa; knjiženje
svih primitaka i izdataka; izradu financijskih izvješća; praćenje obveza i
potraživanja; praćenje i usklađivanje prihoda s proračunom; praćenje
realizacije ustanova i usklađivanje primitaka i izdataka s ustanovama;
usklađivanje glavne knjige s pomoćnim; izrada tromjesečnih, polugodišnjih i
godišnjih izvještaja, uključujući i konsolidirana izvješća; riznicu.

2.2. Odjeljak kapitalne imovine i sitnog
inventara

Članak
38.

U
Odjeljku kapitalne imovine i sitnog inventara obavljaju se poslovi vezani za:

-
vođenje knjige kapitalne imovine, sitnog inventara i nabave; godišnji popis i
obračun amortizacije; usklađivanje stanja osnovnih sredstava s knjigovodstvom;
praćenje realizacije ustanova i usklađivanje primitaka i izdataka s ustanovama;
knjiženje kapitalnih izdataka proračunskih sredstava.

7.2. Odjel za investicije i nabavu

Članak 39.

U Odjelu za investicije i nabavu obavljaju
se poslovi:

- sudjelovanja u izradi programa
kapitalnih ulaganja i nabave opreme koji se financiraju iz državnog proračuna i
programa iz vlastitih prihoda Ministarstva;

- davanja stručnog mišljenja o
opravdanosti ulaganja koji imaju karakter tekućeg održavanja u ustanovama
socijalne skrbi;

- sudjelovanja u izradi propisa;

- provođenja postupka izbora najpovoljnije
ponude za kapitalna ulaganja i nabavu opreme;

- kontrole namjenskog utroška sredstava
odobrenih za kapitalna ulaganja i nabavu opreme;

-
praćenja izgradnje, obnove i opremanja objekata;

-
sudjelovanja u donošenju odluka o koncesijama;

-
davanja stručnog mišljenja o opravdanosti prodaje, stjecanja i opterećivanja
nekretnina i druge imovine ustanova socijalne skrbi;

-
naknade štete od korisnika socijalne skrbi i njihovih nasljednika;

-
izrade ugovora vezanih za izgradnju, adaptaciju i rekonstrukciju, opremanje
ustanova socijalne skrbi te nabavu roba i usluga;

-
ostvarivanja materijalnih prava radnika utvrđenih Kolektivnim ugovorom za
djelatnost socijalne skrbi;

-
provedbe odredbi Zakona o nabavi roba i usluga i ustupanju radova;

-
sudjelovanja u radu povjerenstva za nabavu roba i usluga;

-
financiranja ustanova socijalne skrbi kojih osnivač nije Republika Hrvatska;

-
financiranja izvaninstitucionalne zaštite;

-
financiranja usluga i socijalno-zaštitnih aktivnosti humanitarnih i drugih
organizacija;

-
upravljanja projektom odnosno predzajmom, kasnije i zajmom Svjetske banke;

-
koordiniranja poslova vođenja zajma;

-
provođenja postupka natječaja po propisima Svjetske ban­ke;

-
te drugi poslovi koje odredi ministar.

U
Odjelu za investicije i nabavu ustrojavaju se:

a)
Odsjek za izgradnju i opremanje

b)
Odsjek pravnih poslova gospodarenja i upravljanja imovinom

a) Odsjek za izgradnju i opremanje

Članak
40.

Odsjek
za izgradnju i opremanje obavlja upravne i stručne poslove vezane za: pripremu
izrade programa kapitalnih ulaganja u djelatnosti socijalne skrbi; pripremu i
provođenje postupka pribavljanja ponuda za izvođenje radova i opremanje
ustanova, te kontrolu postupka izvršenja ugovorenih radova; ocjenu opravdanosti
ulaganja, te opravdanosti možebitnih prekoračenja ulaganja; računsku kontrolu pristiglih
situacija za plaćanje, te pripreme podloga za donošenje odluka za plaćanje
ugovorenih radova; računsku kontrolu pristiglih situacija za plaćanje, te
pripremu donošenja odluka o plaćanju ugovorenih radova – opremanja.

b) Odsjek pravnih poslova gospodarenja i
upravljanja imovinom

Članak
41.

Odsjek
pravnih poslova gospodarenja i upravljanja imovinom obavlja upravne i stručne
poslove vezane za: prodaju, stjecanje i opterećivanje nekretnina i druge
imovine ustanova socijalne skrbi; naknadu štete od korisnika socijalne skrbi i
njihovih nasljednika; izradu ugovora vezanih za izgradnju, adaptaciju i
rekonstrukciju, opremanje ustanova socijalne skrbi, te nabavu roba i usluga;
ostvarivanje materijalnih prava radnika utvrđenih Kolektivnim ugovorom za djelatnost
socijalne skrbi; provedbu odredbi Zakona o nabavi roba i usluga i ustupanju
radova; izradu programa potreba, te sudjelovanja u izradi standarda i normativa
roba za potrebe ustanova; utvrđivanje jedinstvene nomenklature i klasifikacije;
pripremu i sudjelovanje u provedbi postupka nadmetanja za nabavu roba i usluga;
sudjelovanje u radu povjerenstva za nabavu roba i usluga; praćenje provedbe
ugovora koji se zaključuju temeljem postupka nadmetanja; sudjelovanje u izradi
propisa; financiranje ustanova socijalne skrbi kojih nije osnivač Republika
Hrvatska; financiranje izvaninstitucionalne zaštite; financiranje usluga i
socijalno-zaštitnih aktivnosti humanitarnih organizacija i drugih organizacija;
upravljanje projektom odnosno predzajmom, kasnije i zajmom Svjetske banke;
koordiniranje poslova vođenja zajma; provođenje postupka natječaja po propisima
Svjetske banke; prikupljanje ponuda i odabira konzultanata (savjetnika) i do­bavljača
opreme; pripremu i provođenje ugovora sklopljenih s odabranim konzultantima i
dobavljačima; upravljanje financijama i pripreme financijskih izvješća;
osiguravanje obavljanja poslova sukladno zahtjevima Svjetske banke.

8. ZAVOD ZA ZAŠTITU NA RADU

Članak 42.

U Zavodu za zaštitu na radu obavljaju se
stručni poslovi glede praćenja stanja i unapređenja zaštite na radu, i to:

-
stvaranje sustava za praćenje broja i vrsta ozljeda na radu i profesionalnih
bolesti; istraživanje rizika glede ozljeda na radu i profesionalnih bolesti,
utvrđivanje kriterija i postupaka u vezi s organizacijom rada prilagođenom
radnicima; davanje prijedloga Nacionalnom vijeću za zaštitu na radu glede
unapređenja zaštite na radu; izrada stručnih mišljenja i podloga s područja
zaštite na radu; suradnja pri izradi hrvatskih normi iz zaštite na radu; izrada
metoda ispitivanja te modela za rješavanje problema u vezi sa zaštitom na radu
na temelju podataka dobivenih istraživanjima; izrada programa namijenjenih
stručnjacima zaštite na radu, poslodavcima i njihovim ovlaštenicima, te
sudjelovanje u provjeri njihovog znanja; izrada stručnih podloga glede zaštite
na radu za izradu nastavnih programa i planova za osposobljavanje, usavr­šavanje
i školovanje, te stalno osposobljavanje; pružanje stručne pomoći udrugama,
ustanovama, trgovačkim društvima, tijelima državne uprave, te upravno
postupanje u vezi primjene propisa iz područja zaštite na radu i drugih iz
svoga djelokruga; te promicanje zaštite na radu.

IV. UPRAVLJANJE MINISTARSTVOM

Članak 43.

Ministar predstavlja Ministarstvo i
upravlja njegovim radom.

Zamjenik ministra zamjenjuje ministra u
slučaju njegovog izbivanja ili spriječenosti, te obavlja druge poslove koje mu
povjeri ministar.

Radom Tajništva upravlja tajnik
Ministarstva.

Radom upravnih organizacija u sastavu
Ministarstva upravljaju pomoćnici ministra.

Radom Kabineta ministra upravlja tajnik
Kabineta.

Radom odjela upravljaju načelnici.

Radom odsjeka upravljaju voditelji.

V. OKVIRNI BROJ DRŽAVNIH SLUŽBENIKA I
NAMJEŠTENIKA

Članak
44.

Okvirni
broj državnih službenika i namještenika potreban za obavljanje poslova iz djelokruga
Ministarstva, utvrđuje se u dodatku (tablici), koja je sastavni dio ove Uredbe
i ne objavljuje se u »Narodnim novinama«.

VI. SURADNJA S DRUGIM TIJELIMA DRŽAVNE
UPRAVE, TE S PRAVNIM OSOBAMA KOJE IMAJU JAVNE OVLASTI

Članak
45.

Ministarstvo
surađuje s drugim tijelima državne uprave i s pravnim osobama koje imaju javne
ovlasti u vezi s ostvarivanjem stručnih i upravnih poslova iz djelokruga
Ministarstva.

Ministarstvo
surađuje i sa stručnim, znanstvenim i drugim ustanovama i institucijama radi
rješavanja pojedinih stručnih i upravnih pitanja iz djelokruga Ministarstva.

Članak
46.

Za
raspravljanje o pojedinim pitanjima obavljanja stručnih i upravnih poslova, za
utvrđivanje nacrta propisa, te davanje mišljenja i prijedloga o značajnim
pitanjima iz djelokruga Ministarstva, ministar osniva stručne savjete odnosno
radne skupine.

Aktom
o osnivanju utvrđuje se djelokrug i način rada stručnog savjeta odnosno radne
skupine.

VII. PRIJELAZNE I ZAKLJUČNE ODREDBE

Članak
47.

Pitanja
od značenja za rad Ministarsva koja nisu uređena Zakonom, Uredbom o načelima za
unutarnje ustrojstvo tijela državne uprave i ovom Uredbom, uredit će se
Pravilnikom o unutarnjem redu, a osobito broj potrebnih službenika i
namještenika, s naznakom njihovih osnovnih poslova i zadaća, te stručnih uvjeta
potrebnih za njihovo obavljanje, kao i njihove ovlasti i odgovornosti.

Pravilnik
o unutarnjem redu Ministarstva donijet će ministar rada i socijalne skrbi, uz
prethodnu suglasnost ministarstva nadležnog za poslove opće uprave, u roku od
60 dana od dana stupanja na snagu ove Uredbe.

Članak
48.

Danom
stupanja na snagu ove Uredbe prestaje važiti Uredba o unutarnjem ustrojstvu
Ministarstva rada i socijalne skrbi (»Na­rod­ne novine«, br. 31/2000 i
76/2000).

Članak
49.

Ova
Uredba stupa na snagu danom objave u »Narodnim novinama«.

Klasa:
023-03/01-01/47
Urbroj: 5030104-01-1
Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1196